Komission päätös,

tehty 13 päivänä maaliskuuta 2003,

päätöksen 2002/657/EY muuttamisesta määritysmenetelmän suorituskykyä koskevien vähimmäisvaatimusten (minimum required performance limits, MRPL) vahvistamisesta tiettyjen eläinperäisiin elintarvikkeisiin sisältyvien jäämien osalta

(tiedoksiannettu numerolla K(2003) 764)

(ETA:n kannalta merkityksellinen teksti)

(2003/181/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY(1) ja erityisesti sen 15 artiklan 1 kohdan toisen kappaleen,

sekä katsoo seuraavaa:

(1) Eläinperäisissä tuotteissa olevat jäämät ovat kansanterveydellinen ongelma.

(2) On säädettävä määritysmenetelmän suorituskykyä koskevien vähimmäisvaatimusten (minimum required performance limits, MRPL) asteittaisesta vahvistamisesta aineille, joille ei ole vahvistettu sallittuja raja-arvoja, ja erityisesti aineille, joiden käyttö yhteisössä ei ole sallittua tai on erityisesti kielletty. Tämän tarkoituksena on varmistaa direktiivin 96/23/EY yhdenmukainen täytäntöönpano.

(3) Sen jälkeen, kun eläinperäisistä elintarvikkeista löytyi kloramfenikolia, nitrofuraaneja ja medroksiprogesteroniasetaattia, näiden aineiden osalta on sovittu määritysmenetelmän suorituskykyä koskevien yhdenmukaisisten vähimmäisvaatimusten (MRPL) tasosta yhdessä yhteisön ja kansallisten vertailulaboratorioiden sekä jäsenvaltioiden kanssa.

(4) Yhden edellä mainitun aineen käyttö jalostustarkoituksessa on kuitenkin edelleen sallittua direktiivin 96/22/EY 5 artiklassa säädettyjen tiukkojen edellytysten mukaisesti.

(5) Näitä aineita koskevien yhdenmukaisten raja-arvojen laatiminen on välttämätöntä, jotta koko yhteisön alueella voitaisiin taata samantasoisen kuluttajansuojan toteutuminen. Komission päätöstä 2002/657/EY(2) olisi tämän vuoksi muutettava vastaavasti.

(6) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Muutetaan päätös 2002/657/EY seuraavasti:

1) Korvataan 2 artiklassa "liite" ilmaisulla "liite I".

2) Korvataan 3 artiklan b ja c alakohdassa "liite" ilmaisulla "liite I".

3) Korvataan 4 artikla seuraavasti:

"Jäsenvaltioiden on varmistettava, että seuraavien aineiden havaitsemisessa käytetyt analyyttiset menetelmät vastaavat liitteessä II säädettyjä määritysmenetelmän suorituskykyä koskevia vähimmäisvaatimuksia (minimum required performance limits, MRPL) kyseisessä liitteessä tarkoitettujen matriisien mukaisesti:

a) kloramfenikoli

b) nitrofuraanin aineenvaihduntatuotteet

c) medroksiprogesteroniasetaatti".

4) Lisätään tämän päätöksen liitteeseen sisältyvä teksti liitteeksi II.

2 artikla

Tämä päätös on osoitettu kaikille jäsenvaltioille.

Tehty Brysselissä 13 päivänä maaliskuuta 2003.

Komission puolesta

David Byrne

Komission jäsen

(1) EYVL L 125, 23.5.1996, s. 10.

(2) EYVL L 221, 17.8.2002, s. 8.

LIITE

"LIITE II

Määritysmenetelmän suorituskykyä koskevat vähimmäisvaatimukset (MRPL)

>TAULUKON PAIKKA>"